Qochoqlar Vengriya chegarasidagi politsiya to‘sig‘ini yorib o‘tdi

Vengriyaga chegara orqali kirib kelgan mingga yaqin muhojir vaqtinchalik saqlash lagerlarida qolishdan bosh tortdi. Bu haqda “RIA Novosti” xabar bermoqda.

Natijada qochoqlar va huquqni muhofaza qilish organlari xodimlari o‘rtasida to‘qnashuvlar yuz bergan. Oxir-oqibat qochoqlar politsiya to‘sig‘ini yorib o‘tib, Vengriyaning Seged shahri tomon harakatlanishni boshlagan.
Bu qochoqlar va venger politsiyachilari o‘rtasidagi ilk to‘qnashuv emas. 8-sentabr kuni Serbiyaning chegaraoldi Subbotitsa shahridan kelgan muhojirlarning bir qismi qochoqlar lageriga borishdan bosh tortib, politsiya to‘sig‘ini yorib o‘tgan va 180 kilometr masofada joylashgan poytaxt Budapesht tomon yurish qilgandi.
10-sentabr kuni Vengriya qurolli kuchlari noqonuniy muhojirlarga qarshi choralarni takomillashtirish maqsadida maxsus o‘quv-harbiy mashg‘ulotlarini boshlagani haqida xabar berilgan edi. Shuningdek, mamlakat parlamenti tikanli simlardan devorlar qurilishi boshlangan chegaradagi nazoratni kuchaytirish masalasini ko‘rib chiqmoqda.
So‘nggi bir necha oydan beri Yevropaga qochoqlarning oqib kelishi sezilarli kuchaydi. BMT ma’lumotlariga ko‘ra, 2015-yil boshidan beri Yevropa Ittifoqiga noqonuniy yo‘l bilan kirib kelgan Yaqin Sharq va Shimoliy Afrika mamlakatlari vakillari soni 378 ming kishidan oshib ketgan. Prognozlarga ko‘ra, yaqin ikki yil ichida Yevropaga kamida 850 ming qochoq keladi va ularning asosiy qismi Germaniyaga joylashadi.